|  |
| --- |
| **Projektas** |
| **PLUNGĖS RAJONO SAVIVALDYBĖS TARYBA** |
| **SPRENDIMAS** |
| **DĖL visuomenės sveikatos priežiūros organizavimo PLUNGĖS RAJONO SAVIVALDYBĖS MOKYKLOSE** |
| 2017 m. spalio 26 d. Nr. T1- Plungė |

Vadovaudamasi Lietuvos Respublikos visuomenės sveikatos priežiūros įstatymo 6 straipsniu, Lietuvos Respublikos švietimo įstatymo 22 straipsniu, Visuomenės sveikatos priežiūros organizavimo mokykloje tvarkos aprašu, patvirtintu Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680 „Dėl Sveikatos priežiūros mokykloje tvarkos aprašo patvirtinimo“ pakeitimo“, Plungės rajono savivaldybės taryba n u s p r e n d ž i a:

1. Patvirtinti:

1.1. Visuomenės sveikatos priežiūros organizavimo Plungės rajono savivaldybės mokyklose tvarkos aprašą (1 priedas);

1.2. visuomenės sveikatos priežiūros specialistų Plungės rajono savivaldybės mokyklose pareigybių skaičiaus normatyvus iš valstybės biudžeto lėšų nuo 2018 m. sausio 1 d. (2 priedas).

2. Nustatyti nuo 2018 m. sausio 1 d. maksimalų etatų, finansuojamų iš valstybės ir Savivaldybės biudžetų lėšų, skaičių mokyklose, kuriose vykdomas ugdymas pagal ikimokyklinio, priešmokyklinio ugdymo programas, miesto gyvenamosiose vietovėse (0,6) ir kaimo gyvenamosiose vietovėse (0,4).

3. Pripažinti netekusiu galios Plungės rajono savivaldybės tarybos 2012 m. rugsėjo 27 d. sprendimą Nr.T1-242 „Dėl Sveikatos priežiūros Plungės rajono savivaldybės mokyklose tvarkos patvirtinimo“.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

SUDERINTA:

Administracijos direktorius Albertas Krauleidis

Kalbos tvarkytojas Algirdas Eidukaitis

Juridinio ir personalo administravimo Vytautas Tumas

skyriaus vedėjas

Finansų ir biudžeto skyriaus vedėja Daiva Mažeikienė

Švietimo, kultūros ir sporto skyriaus vedėjas Gintautas Rimeikis

Sprendimą ruošė savivaldybės gydytoja

Oresta Gerulskienė

2017-10-06

Plungės rajono savivaldybės

tarybos 2017 m. spalio 26 d.

sprendimo Nr. T1-

1 priedas

**VISUOMENĖS SVEIKATOS PRIEŽIŪROS ORGANIZAVIMO PLUNGĖS RAJONO SAVIVALDYBĖS** **MOKYKLOSE TVARKOS APRAŠAS**

**I SKYRIUS**

**BENDROSIOS NUOSTATOS**

1. Visuomenės sveikatos priežiūros organizavimo Plungės rajono savivaldybės mokyklose tvarkos aprašas (toliau – Aprašas) nustato visuomenės sveikatos priežiūros ikimokyklinio ugdymo, bendrojo ugdymo mokyklose ir profesinio mokymo įstaigose (toliau – Mokykla) tikslą, uždavinius, organizavimo tvarką, visuomenės sveikatos priežiūros specialisto funkcijas, teises ir pareigas.

2. Visuomenės sveikatos priežiūros Mokykloje tikslas – saugoti ir stiprinti mokinių sveikatą, aktyviai bendradarbiaujant su jų tėvais (globėjais, rūpintojais).

3. Visuomenės sveikatos priežiūros Mokykloje uždaviniai:

3.1. vykdyti mokinių sveikatos būklės stebėseną;

3.2. ugdyti mokinių sveikos gyvensenos įgūdžius;

3.3. vykdyti visuomenės sveikatos rizikos veiksnių stebėseną ir prevenciją Mokykloje.

4. Visuomenės sveikatos priežiūrą mokiniams, ugdomiems pagal ikimokyklinio, priešmokyklinio, pradinio, pagrindinio ir vidurinio ugdymo programas (toliau – Mokiniai), vykdo savivaldybės visuomenės sveikatos priežiūros biudžetinė įstaiga – Savivaldybės visuomenės sveikatos biuras (toliau – Biuras) arba kitas savivaldybės biuras, teikiantis visuomenės sveikatos priežiūros paslaugas pagal savivaldybių bendradarbiavimo sutartį.

5. Visuomenės sveikatos priežiūros organizavimas grindžiamas bendradarbiavimu tarp Mokyklos ir Biuro.

6. Visuomenės sveikatos priežiūrą ikimokyklinio ugdymo mokykloje vykdo visuomenės sveikatos priežiūros specialistas, atitinkantis Visuomenės sveikatos priežiūros specialisto, vykdančio sveikatos priežiūrą ikimokyklinio ugdymo įstaigoje, kvalifikacinių reikalavimų aprašo, patvirtinto Lietuvos Respublikos sveikatos apsaugos ministro 2011 m. gegužės 19 d. įsakymu Nr. V-504 „Dėl Visuomenės sveikatos priežiūros specialisto, vykdančio sveikatos priežiūrą ikimokyklinio ugdymo įstaigoje, kvalifikacinių reikalavimų aprašo patvirtinimo“, nustatytus kvalifikacinius reikalavimus, o bendrojo ugdymo mokykloje ir profesinio mokymo įstaigoje – sveikatos priežiūros specialistas, atitinkantis Visuomenės sveikatos priežiūros specialisto, vykdančio sveikatos priežiūrą mokykloje, kvalifikacinių reikalavimų aprašo, patvirtinto Lietuvos Respublikos sveikatos apsaugos ministro 2007 m. rugpjūčio 1 d. įsakymu Nr. V-630 „Dėl Visuomenės sveikatos priežiūros specialisto, vykdančio sveikatos priežiūrą mokykloje, kvalifikacinių reikalavimų aprašo patvirtinimo“, nustatytus kvalifikacinius reikalavimus.

7. Visuomenės sveikatos priežiūros specialistas visuomenės sveikatos priežiūros Mokykloje uždaviniams įgyvendinti pasitelkia Mokyklos bendruomenę.

8. Valstybės biudžeto lėšos, reikalingos visuomenės sveikatos priežiūrai savivaldybės teritorijoje esančiose Mokyklose ugdomų Mokinių, apskaičiuojamos Valstybinėms (valstybės perduotoms savivaldybėms) visuomenės sveikatos priežiūros funkcijoms vykdyti reikalingų lėšų apskaičiavimo metodikos, patvirtintos Lietuvos Respublikos sveikatos apsaugos ministro 2013 m. spalio 11 d. įsakymu Nr. V-932 „Dėl Valstybinėms (valstybės perduotoms savivaldybėms) visuomenės sveikatos priežiūros funkcijoms vykdyti reikalingų lėšų apskaičiavimo metodikos patvirtinimo“, nustatyta tvarka.

9. Apskaičiuojant visuomenės sveikatos priežiūros specialistų pareigybių poreikį, į bendrą mokinių skaičių įskaitomi visi pagal Aprašo 4 punkte nurodytas ugdymo programas ugdomi Mokiniai.

10. Sprendimą dėl konkretaus visuomenės sveikatos priežiūros specialistų pareigybių skaičiaus Biure, atsižvelgiant į skiriamus valstybės biudžeto asignavimus visuomenės sveikatos priežiūros funkcijoms vykdyti, priima Savivaldybės taryba.

**II SKYRIUS**

**VISUOMENĖS SVEIKATOS PRIEŽIŪROS MOKYKLOJE ORGANIZAVIMAS**

11. Visuomenės sveikatos priežiūra Mokykloje vykdoma pagal Mokyklos visuomenės sveikatos priežiūros veiklos planą (toliau – Veiklos planas), kuris yra sudedamoji Mokyklos mokslo metų (metinės) veiklos programos dalis.

12. Atsižvelgdamas į konkrečios Mokyklos, savivaldybės bei šalies visuomenės sveikatos priežiūros poreikius, visuomenės sveikatos priežiūros specialistas kartu su Mokyklos bendruomene parengia Veiklos plano projektą, suderina jį su Biuro direktoriumi ir pateikia Mokyklos vadovui. Veiklos plane numatytos priemonės turi būti įtrauktos į Biuro veiklos planą.

13. Visuomenės sveikatos priežiūrai Mokykloje vykdyti turi būti įrengtas sveikatos kabinetas. Sveikatos kabinetas turi būti lengvai prieinamas mokiniams ir kitiems Mokyklos bendruomenės nariams, užtikrinantis paslaugų teikimo konfidencialumą.

14. Sveikatos kabinete turi būti:

14.1. priemonės, skirtos visuomenės sveikatos rizikos veiksniams įvertinti, atsižvelgiant į savivaldybės ir Mokyklos poreikius (kraujospūdžio matavimo aparatas, kūno temperatūros matavimo termometras, svarstyklės, ūgio matuoklis, kambario ir lauko termometrai);

14.2. priemonės, skirtos mokinių sveikos gyvensenos įgūdžiams ugdyti, atsižvelgiant į Mokyklos mokinių sveikatos stiprinimo prioritetines sritis;

14.3. informacinių komunikacinių technologijų priemonės (kompiuteris, spausdintuvas), telefoninio ryšio priemonės, prieiga prie interneto;

14.4. spinta veiklos priemonėms ir drabužiams laikyti;

14.5. rakinama spinta dokumentams laikyti;

14.6. stalas, kėdės, kušetė;

14.7. pirmosios pagalbos teikimo priemonės: įvairių dydžių sterilūs ir nesterilūs tvarsčiai, palaikomieji tvarsčiai, elastiniai tvarsčiai, palaikomasis trikampio formos tvarstis, sterilus nudegimų tvarstis, sterilūs žaizdų tvarsčiai, sterilus akių tvarstis, karpomasis pleistras, pleistro juostelės, sterilios neaustinės medžiagos servetėlės, vienkartinės medicininės nesterilios pirštinės, nesterili vata, tinklinis cilindrinis galūnių tvarstis, žirklės, speciali antklodė (ne mažesnė kaip 140 x 2000 cm), plastikinis maišelis, žaizdų dezinfekavimo tirpalas, šaldantieji-šildantieji maišeliai, vienkartinė dirbtinio kvėpavimo kaukė;

14.8. kitos Biuro vadovo nurodytos priemonės, reikalingos visuomenės sveikatos priežiūros paslaugoms teikti.

15. Visuomenės sveikatos priežiūros specialistas kartu su Mokyklos vadovu koordinuoja Mokyklos bendruomenės veiklą, stiprinant mokinių sveikatą. Mokyklos vadovas užtikrina informacijos, reikalingos visuomenės sveikatos priežiūros specialisto funkcijoms vykdyti, pateikimą.

16. Mokyklos vadovas turi nustatyti šias tvarkas:

16.1. Mokinių apžiūros dėl asmens higienos;

16.2. Mokyklos darbuotojų veiksmų mokiniui susirgus ar patyrus traumą Mokykloje ir teisėtų Mokinio atstovų informavimo apie Mokykloje patirtą traumą ar ūmų sveikatos sutrikimą;

16.3. pirmosios pagalbos organizavimo;

16.4. pagalbos pagal gydytojų rekomendacijas užtikrinimo (pvz., vaistų laikymo, išdavimo, naudojimo ir kt.), jeigu Mokinys serga lėtine neinfekcine liga;

16.5. Mokyklos darbuotojų veiksmų, įtarus Mokinį vartojus alkoholį, tabaką ir (ar) kitas psichiką veikiančias medžiagas.

**III SKYRIUS**

**VISUOMENĖS SVEIKATOS PRIEŽIŪROS SPECIALISTO FUNKCIJOS,**

**TEISĖS IR PAREIGOS**

17. Visuomenės sveikatos priežiūros specialisto funkcijos:

17.1. rinkti, kaupti ir analizuoti duomenis apie Mokinių sveikatos būklę;

17.2. pateikti pedagogams asmens sveikatos priežiūros įstaigų specialistų rekomendacijas dėl Mokinių sveikatos bei koordinuoti šių rekomendacijų įgyvendinimą;

17.3. teikti išvadas ir pasiūlymus dėl Mokinių sveikatos būklės Mokyklos bendruomenei (ne rečiau kaip 1 kartą per metus);

17.4. su bent vienu Mokinio, pradėjusio lankyti Mokyklą ir ugdomo pagal ikimokyklinio, priešmokyklinio ir pradinio ugdymo programas, tėvu (globėju, rūpintoju) aptarti Mokinio sveikatos stiprinimo ir saugos poreikį, o kitų Mokinių – pagal poreikį;

17.5. identifikuoti Mokinių sveikatos stiprinimo ir sveikatos žinių poreikį, sveikatos raštingumo lygį atsižvelgiant į jų amžiaus tarpsnius;

17.6. Mokyklos aplinkoje identifikuoti visuomenės sveikatos rizikos veiksnius;

17.7. teikti siūlymus dėl Mokinių sveikatos stiprinimo ir Mokyklos aplinkos sveikatinimo priemonių įtraukimo į Mokyklos strateginius veiklos planus Mokyklos administracijai (ne rečiau kaip vieną kartą per metus);

17.8. organizuoti Mokinių sveikatos stiprinimo priemonių ir Mokyklos aplinkos sveikatinimo priemonių įgyvendinimą ir įgyvendinti jas pagal kompetenciją;

17.9. dalyvauti planuojant ir įgyvendinant sveikatos ugdymo bendrąją programą ar kitą sveikatos ugdymo veiklą Mokykloje;

17.10. teikti sveikatos žinias Mokyklos bendruomenei apie sveikatos išsaugojimą bei sveikatos stiprinimo būdus, mokyti pritaikyti jas praktiškai;

17.11. teikti ir (ar) koordinuoti pirmosios pagalbos teikimą Mokykloje;

17.12. tikrinti Mokinių asmens higieną;

17.13. planuoti ir taikyti užkrečiamųjų ligų ir jų plitimo profilaktikos priemones pagal kompetenciją;

17.14. dalyvauti įgyvendinant užkrečiamosios ligos židinio ar protrūkio kontrolės priemones;

17.15. konsultuoti Mokyklos ar maitinimo paslaugų teikėjų darbuotojus, atsakingus už Mokinių maitinimą, sveikos mitybos ir maisto saugos klausimais;

17.16. prižiūrėti Mokinių maitinimo organizavimo atitiktį Maitinimo organizavimo ikimokyklinio ugdymo, bendrojo ugdymo mokyklose ir vaikų socialinės globos įstaigose tvarkos aprašo, patvirtinto Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964 „Dėl Maitinimo organizavimo ikimokyklinio ugdymo, bendrojo ugdymo mokyklose ir vaikų socialinės globos įstaigose tvarkos aprašo patvirtinimo“, nustatytiems reikalavimams;

17.17. dalyvauti Mokyklos vaiko gerovės komisijos veikloje ir įsivertinant Mokyklos veiklą;

17.18. teikti pagalbą ir informaciją kūno kultūros mokytojams, komplektuojant kūno kultūros ugdymo grupes pagal mokinių fizinį pajėgumą.

18. Visuomenės sveikatos priežiūros specialistas turi teisę:

18.1. gauti savo funkcijoms vykdyti reikalingą informaciją apie Mokinio ugdymo sąlygas iš Mokyklos administracijos, Mokyklos savivaldos institucijų, pedagogų ir švietimo pagalbos specialistų;

18.2. tobulinti kvalifikaciją.

19. Visuomenės sveikatos priežiūros specialisto pareigos:

19.1. užtikrinti, vadovaujantis Asmens sveikatos paslapties kriterijais, patvirtintais Lietuvos Respublikos sveikatos apsaugos ministro 1999 m. gruodžio 16 d. įsakymu Nr. 552 „Dėl Asmens sveikatos paslapties kriterijų patvirtinimo“, Mokinių asmens sveikatos informacijos konfidencialumą;

19.2. įtarus, jog Mokinys patiria psichologinį, fizinį, seksualinį smurtą ar kitus vaiko teisių pažeidimus, nedelsiant pranešti raštu apie tai Mokyklos bei Biuro vadovui ir Savivaldybės administracijos Vaiko teisių apsaugos skyriui;

19.3. laiku ir kokybiškai atlikti numatytas funkcijas, vadovautis profesinės etikos principais.

**IV SKYRIUS**

**BAIGIAMOSIOS NUOSTATOS**

20. Patvirtintas Veiklos planas bei jo vykdymo ataskaita skelbiami Mokyklos interneto svetainėje.

21. Mokyklos vadovas turi užtikrinti galimybę visuomenės sveikatos priežiūros specialistui naudotis elektros, telefoninio ryšio, informacinių technologijų paslaugomis (prieiga prie interneto).

\_\_\_\_\_\_\_\_\_\_\_\_\_\_\_\_\_

Plungės rajono savivaldybės

tarybos 2017 m. spalio 26 d.

sprendimo Nr. T1-

2 priedas

**VISUOMENĖS SVEIKATOS PRIEŽIŪROS SPECIALISTŲ PLUNGĖS RAJONO SAVIVALDYBĖS MOKYKLOSE PAREIGYBIŲ SKAIČIAUS NORMATYVAI IŠ VALSTYBĖS BIUDŽETO LĖŠŲ**

|  |  |
| --- | --- |
| Aptarnaujamų mokinių skaičius | Pareigybių skaičius etatiniais vienetais |
| 1. 870mokinių, ugdomų savivaldybės teritorijoje esančiose bendrojo ugdymo mokyklose ir profesinio mokymo įstaigose pagal ikimokyklinio, priešmokyklinio, pradinio, pagrindinio ir vidurio ugdymo programas miesto gyvenamosiose vietovėse | 1 |
| 2. 420 mokinių, ugdomų savivaldybės teritorijoje esančiose bendrojo ugdymo mokyklose ir profesinio mokymo įstaigose pagal ikimokyklinio, priešmokyklinio, pradinio, pagrindinio ir vidurinio ugdymo programas kaimo vietovėse | 1 |

**SAVIVALDYBĖS GYDYTOJAS**

**AIŠKINAMASIS RAŠTAS**

**PRIE SPRENDIMO PROJEKTO**

**,,DĖL visuomenės sveikatos priežiūros organizavimo PLUNGĖS RAJONO SAVIVALDYBĖS MOKYKLOSE“**

2017 m. spalio 6 d.

Plungė

**1. Sprendimo projekto esmė** – patvirtinti Visuomenės sveikatos priežiūros organizavimo Plungės rajono savivaldybės mokyklose tvarkos aprašą (1 priedas) bei visuomenės sveikatos priežiūros specialistų, vykdančių visuomenės sveikatos priežiūros funkciją iš Valstybės biudžeto lėšų Plungės rajono savivaldybės mokyklose ir profesinio mokymo įstaigose, dirbančiose pagal ikimokyklinio, priešmokyklinio, pradinio, pagrindinio ir vidurinio ugdymo programas, pareigybių skaičiaus normatyvus nuo 2018 m. sausio 1 d. (2 priedas). Nustatyti maksimalų etatų skaičių finansuojamą iš Valstybės biudžeto ir savivaldybės biudžeto lėšų mokyklose, ugdomų pagal ikimokyklinio, priešmokyklinio ugdymo programas – miesto gyvenamosiose vietovėse (0,6) ir kaimo vietovėse (0,4) nuo 2018 m. sausio 1 d.

|  |  |  |  |
| --- | --- | --- | --- |
| Eil. Nr. | Mokyklos sveikatos kabinetas | Mokinių skaičius | Nuo 2018 m. sausio 1 d. |
| VB | SB | Viso  |
| 1. | Lopšelis – darželis ,,Rūtelė“ | 222 | 0,3 | 0,3 | 0,6 |
| 2. | Lopšelis-darželis „Raudonkepuraitė“ | 188 | 0,2 | 0,4 | 0,6 |
| 3. | Lopšelis – darželis „Saulutė“ | 203 | 0,2 | 0,4 | 0,6 |
| 4. | Lopšelis-darželis ,,Vyturėlis“ | 202 | 0,2 | 0,4 | 0,6 |
| 5. | Lopšelis- darželis „Nykštukas“ | 136 | 0,2 | 0,4 | 0,6 |
| 6. | Lopšelis- darželis „Pasaka“ | 214 | 0,2 | 0,4 | 0,6 |
| 7. | Prūsalių mokykla-darželis | 49 | 0,1 | 0,3 | 0,4 |
| 8. | Platelių universalus daugiafunkcis centras | 40 | 0,1 | 0,3 | 0,4 |
| 9. | Didvyčių daugiafunkcis centras  | 16 | 0,03 | 0,37 | 0,4 |
| 10. | Alsėdžių lopšelis-darželis | 44 | 0,1 | 0,3 | 0,4 |
| 11. | Žemaičių Kalvarijos lopšelis-darželis | 38 | 0,1 | 0,3 | 0,4 |
| **Iš viso:** | **1,73** | **3,87** |  **5,6** |

Iki šiol, Plungės rajono lopšeliuose darželiuose buvo sveikatos priežiūros specialistų etatai, tam tikroms sveikatos priežiūros funkcijoms vykdyti. Tačiau vadovaujantis Lietuvos Respublikos švietimo įstatymo 22 straipsnio 4 dalies nuostatomis, asmens sveikatos priežiūros paslaugos gali būti teikiamos tik tose vaikų ugdymo įstaigose (skirtose vaikams, turintiems specialiųjų poreikių), kurios tai veiklai vykdyti turi licenciją ir licencijuotus specialistus. Todėl nuo 2018 m. sausio 1 d. tose įstaigose lieka tik specialistų, atsakingų už vaikų maitinimą (valgiaraščių sudarymas, derinimas, teikiamų produktų kokybė, sandėliavimas ir t.t.) etatai ir pareigybės (sumažėja etatų skaičius mieste – vietoj 1 etato iki 0,5, kaime išlieka kaip ir buvo 0,25). 2017 m. rugsėjo 1 d. darželiuose buvo 7,5 etato (sveikatos priežiūros specialisčių) - nuo 2018 m. sausio 1 d. lieka 4,5 etato. Vadovaujantis aukščiau minėtais teisės aktais, savivaldybės lopšeliuose darželiuose yra vykdoma visuomenės sveikatos priežiūra, kurią vykdo tik visuomenės sveikatos biure dirbantys visuomenės sveikatos priežiūros specialistai, todėl tikslinga didinti jų etatų skaičių ir funkcijas. Visuomenės sveikatos biuro veikloms vykdyti nuo 2018 m. sausio 1 d. reikalinga 3,87 etato. Susidariusį 0,87 etato skirtumą dengtų savivaldybė ir tai būtų 6500 Eurų metams. Pagal galimybę, tos darbuotojos (dirbusios sveikatos priežiūros specialistės), kurios atitiks reikiamus visuomenės sveikatos priežiūros specialistui privalomus ir būtinus reikalavimus, galės pereiti į biuro struktūrą.

**2. Kuo vadovaujantis parengtas sprendimo projektas.** Sprendimo projektas parengtas vadovaujantis Lietuvos Respublikos visuomenės sveikatos priežiūros įstatymo 6 straipsniu, Lietuvos Respublikos švietimo įstatymo 22 straipsniu, Visuomenės sveikatos priežiūros organizavimo mokykloje tvarkos aprašu, patvirtintu Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymo Nr. V-1035/ISAK-2680 ,,Dėl Sveikatos priežiūros mokykloje tvarkos aprašo patvirtinimo“ pakeitimo“. Vadovaujantis minėtais teisės aktais, visuomenės sveikatos priežiūrą savivaldybės mokyklose vykdo visuomenės sveikatos biurai, ir ši veikla yra finansuojama iš valstybės ir savivaldybės biudžeto lėšų.

**3. Sprendimo projekto tikslas ir uždaviniai.** Visuomenės sveikatos priežiūros mokykloje tikslas – saugoti ir stiprinti mokinių sveikatą, aktyviai bendraujant su mokinių tėvais (globėjais, rūpintojais). Sveikatos priežiūra mokykloje apima savivaldybių sveikatos priežiūros įstaigų specialistų ar sveikatos priežiūros specialistų, dirbančių mokyklose, vykdomą visuomenės sveikatos priežiūros veiklą. Be to, bus vykdomas 2014-2020 metų Europos Sąjungos fondų Investicijų veiksmų programos 8 prioriteto „Socialinės įtraukties didinimas ir kova su skurdu“ Nr. 08.4.2-ESFA-R-630 priemonės „Sveikos gyvensenos skatinimas regioniniu lygiu“ projektas, kuriame tikslinė grupė bus vaikai iki 18 metų. Todėl būtina kuo labiau stiprinti vaikų sveikatą.

**4. Laukiami rezultatai.** Visuomenės sveikatos priežiūra - organizacinių, teisinių, ekonominių, techninių, socialinių bei medicinos priemonių, padedančių įgyvendinti ligų ir traumų profilaktiką, išsaugoti visuomenės sveikatą bei ją stiprinti, visuma. Tikėtina, kad visuomenės sveikatos priežiūros specialistams padidinus darbo krūvius, bus tinkamai atliekama visuomenės sveikatos priežiūra Plungės rajono savivaldybės mokyklose, dirbančiose pagal ikimokyklinio, priešmokyklinio, pradinio, pagrindinio ir vidurinio ugdymo programas.

Rengėja savivaldybės gydytoja Oresta Gerulskienė